[pic] | KOMISIJA EVROPSKIH SKUPNOSTI |

Bruselj, 14.8.2007

COM(2007) 471 konč.

POROČILO KOMISIJE SVETU IN EVROPSKEMU PARLAMENTU

Posebna upravna regija Macao: Letno poročilo 2006

POROČILO KOMISIJE SVETU IN EVROPSKEMU PARLAMENTU

Posebna upravna regija Macao: Letno poročilo 2006

Pred predajo Macaa Kitajski decembra 1999 se je Komisija zavezala, da bo „natančno spremljala in spodbujala izvajanje načela ‚ena država, dva sistema‘ z namenom popolne podpore politične, gospodarske in kulturne avtonomije Macaa“[1]. Leta 2006 je Komisija znova obljubila, da bo še naprej izdajala letna poročila o ustavnem, političnem, trgovinskem, gospodarskem in dvostranskem razvoju v Macau[2]. To je sedmo tako poročilo od leta 2000.

Macao je še vedno pomemben partner EU, s katerim EU deli vrednote in interese na gospodarskem, regulativnem, izobraževalnem, socialnem in kulturnem področju. Od predaje dalje se odnosi med EU in Macaom na teh področjih še naprej poglabljajo in širijo, pri čemer ostajajo praktični ter temeljijo na medsebojnih interesih. V letu 2006 so se sodelovanje in odnosi med EU in Macaom še bolj okrepili.

1. Politični razvoj

Politične in ustavne razmere v PUR Macao so tudi v letu 2006 ostale stabilne, čeprav je konec leta zaznamoval velik vladni incident–(glej spodaj). Predlogi glede prihodnjega ustavnega razvoja Macaa so odloženi do leta 2008 ali pozneje. Po političnem nagovoru 16. novembra 2006 je glavni upravitelj vlade Macaa Edmund Ho dejal, da neposrednih volitev ne bo mogoče uvesti v letu 2009 ali takoj po letu 2009 in da je zadevo treba najprej temeljito preučiti. Navedeno je bilo, da bodo osnutki zakonov o ureditvi volitev glavnega upravitelja in zakonodajne skupščine v letu 2009 zakonodajni skupščini predloženi leta 2008. Evropska komisija se je seznanila z napovedjo gospoda Hoja in se veseli začetka oblikovanja načrta za razvoj demokracije.

Vlada in ljudje v Macau se soočajo z vse večjimi izzivi zaradi izredno pospešenih gospodarskih in družbenih sprememb od leta 2002. Številne težave so posledica lastnega uspeha Macaa: za nekatere blaginja, za revnejše ljudi pa padanje realnega dohodka, pritiski zaradi hitrih družbenih sprememb in zunanji stroški ter stroški, ki so posledica vsega tega razvoja. Ena četrtina delovne sile je zdaj uvožene. Lokalni prebivalci, ki so izgubili delo, izražajo nezadovoljstvo. Razcvet Macaa povzroča hitro inflacijo življenjskih stroškov, zlasti stroškov, povezanih s posestjo, ki naraščajo hitreje kot plače nekaterih revnejših skupin, zaradi česar se znižuje realna raven njihovega dohodka. Velikanski gradbeni projekti spreminjajo značaj Macaa in povzročajo pritiske na okolje. Hiter porast števila avtomobilov in motornih koles je povzročil zastoje in onesnaženje na ozkih ulicah Macaa. Uprava se sooča z izzivom optimizacije upravljanja socialnega sistema, da se zagotovi, da so prejemniki radodarnih vladnih shem pomoči tisti, ki te prejemke potrebujejo, in da se izboljša pravna ureditev in pogoji v zvezi z uvoženo delovno silo.

Ti pritiski so privedli do velikih javnih demonstracij 1. maja 2006, na katerih je bilo izraženo nezadovoljstvo glede vladne politike dela, skupaj s trditvami, da se v Macau dopušča ilegalno delo in da to področje ni ustrezno pravno urejeno. Nemiri med demonstracijami so nakazali razmah velikega nezadovoljstva, čeprav se zdi, da je omejeno na skupine, ki nimajo koristi od razcveta gospodarstva in trga dela.

Decembra 2006 se je zgodil velik vladni incident, ko je bil eden od vodilnih uradnikov Macaa – sekretar za promet in javna dela, gospod Ao Man-long – aretiran zaradi domnevne korupcije. To naj bi se zgodilo po protikorupcijski preiskavi, ki sta jo skupaj izvedla Macao in Hongkong. Ao je najvišji uradnik, ki je bil aretiran zaradi domnevne korupcije, odkar se je Macao leta 1999 vrnil pod kitajsko vladavino. Glavni upravitelj g. Edmund Ho je ob objavi aretacije povedal, da obstajajo dokazi, da je bil Ao vpleten v korupcijo in da je zlorabil svoja pooblastila v osebno korist. Ao je bil odgovoren za vladno infrastrukturo, odprodajo zemljišč, promet in okoljske projekte Macaa od predaje leta 1999 dalje. Pomanjkanje preglednosti sistema odprodaje zemljišč in mehanizmov oddajanja javnih naročil v Macau sta bila deležna obsežnih kritik v tisku.

Zgoraj navedena vprašanja povzročajo določeno skrb glede njihovega celotnega vpliva na družbeno-gospodarsko mrežo Macaa. Komisija upa, da bo vlada PUR sprejela vse ustrezne ukrepe za reševanje teh težav.

Na zunanjem prizorišču je Macao še naprej imel vlogo izhodišča za mednarodne odnose Kitajske s Portugalsko in portugalsko govorečim svetom prek mehanizmov, ki se upravljajo v sodelovanju z osrednjo vlado Ljudske republike Kitajske. Septembra je Macao gostil drugo ministrsko konferenco Foruma za gospodarsko sodelovanje Kitajske in portugalsko govorečih držav. Macao je oktobra 2006 gostil tudi igre portugalsko govorečih držav.

2. Gospodarski razvoj

Leta 2006 je bil Macao eno najhitreje rastočih gospodarstev na svetu. BDP se je po zmernem 6,9-odstotnem povečanju v letu 2005 leta 2006 realno povečal za 16,6 %. Rast so povzročili igralniški prihodki, razcvet naložb in gradnje, velika poraba ter naraščanje izvoza blaga in storitev. Gospodarska širitev je bila vse hitrejša zaradi izgradnje in odpiranja novih igralnic ter drugih objektov in naprav, povezanih z igrami na srečo, ter razvoja hotelov in stanovanjskih nepremičnin. Po liberalizaciji režima iger na srečo v letu 2002 ter liberalizaciji in razširitvi sistema celinskih obiskovalcev s strani celinske Kitajske, število obiskovalcev vsako leto dosega nove rekorde. Ocenjuje se, da v Macao vsak teden pride približno 500 000 obiskovalcev, kar je enako celotnemu prebivalstvu Macaa. Do konca leta 2006 je stopnja brezposelnosti padla na najnižjo raven (3,5 %) od predaje, inflacijski pritisk pa je postal vse bolj akuten – zlasti v zadevah, povezanih s posestjo. Dohodek na prebivalca v Macau naj bi leta 2006 prvič presegel dohodek na prebivalca v Hongkongu. Vendar pa je za PUR Macao značilna hitro naraščajoča neenakost dohodkov.

Leta 2006 je skupni prihodek od iger na srečo v Macau presegel skupni prihodek od iger na srečo v Las Vegasu in Macao je postal največji igralniški trg na svetu. Macao izvaja pobude za razširitev v neigralniške posle, kot so konference in razstave, počitniški turizem ter športni in kulturni turizem. Vendar velikanska rast igralniških prihodkov pomeni, da delež igralništva v gospodarstvu še naprej narašča.

Zasebni sektor je v letu 2006 izvedel številne projekte razvoja posesti. Ko bodo ti projekti v naslednjih letih končani, se pričakuje, da se bo število hotelskih sob potrojilo. Pojavlja se vse več novih igralnic, objekti in naprave za igre na srečo in njihova zmogljivost se povečujejo. Obstaja pa skrb zaradi možne prevelike ponudbe v prihodnosti. Leta 2006 se je izvoz trgovskega blaga opomogel po velikem padcu v letu 2005, ko so bile odpravljene svetovne kvote za tekstil. Domači izvoz, ki je sestavljen pretežno iz prej omejenega tekstila in oblačil se je v prvi polovici leta 2006 povečal za več kot 50 %. Uvoz je še naprej naraščal, kar je skupaj z velikimi naložbami in porabo povzročilo večji primanjkljaj v trgovanju z blagom. Leta 2006 je proizvodnja pomenila samo 5 % BDP v Macau.

Davčni prihodki so še naprej strmo naraščali zaradi velikega povečanja prihodkov od davka na igre na srečo. Velik in naraščajoč proračunski presežek je omogočil vladi PUR Macao naložbe v dolgoročne programe za gospodarski, infrastrukturni in izobraževalni razvoj. Glavni dolgoročni projekti vključujejo sistem hitrega javnega prevoza z lahko železnico, obnovo mest in melioracijo. Zaradi močnega gospodarstva je začelo primanjkovati delovne sile – zlasti kvalificiranih delavcev v gradbeništvu in storitvenem sektorju. Leta 2006 se je zelo povečal uvoz delovne sile in sicer za več kot 60 % na več kot 50 000 delavcev. Večina uvoženih delavcev je zaposlenih v gradbeništvu ter v sektorju storitev in igralništva. Glavna vira za uvoz delovne sile sta celinska Kitajska in od nedavnega Hongkong. Stopnja brezposelnosti še naprej pada na zelo nizko raven (3,5 % v zadnjem četrtletju leta 2006).

Kaže, da se bosta gospodarstvo in vlada Macaa v prihodnjih letih soočala z vse večjimi izzivi za zagotovitev trajnostnega razvoja; za reševanje težav, povezanih z naraščajočimi stroški in zunanjimi stroški (okoljska vprašanja, zastoji v prometu, socialne razlike) razcveta gospodarstva; za povečanje svojih zmogljivosti glede infrastrukture in delovne sile, da bo zadostila povpraševanju; in za razširitev svoje ozke gospodarske baze na bolj razvejano.

3. Trgovinska in sektorska vprašanja

Pravice intelektualne lastnine. Evropska komisija pozdravlja nadaljevanje prizadevanj Macaa pri nadgradnji pravnega okvira in izvršnih struktur za zaščito pravic intelektualne lastnine, vendar pa ostaja zaskrbljena zaradi kršitev pravic intelektualne lastnine v nekaterih sektorjih. Najbolj znan je primer podjetij za dostop do televizijskih programov, ki že vrsto let ponujajo piratske TV signale evropskih in ameriških oddaj in kršijo pravice Macau Cable TV, ki je družba za oddajanje televizijskih programov z licenco. Po dolgotrajnem pravdnem sporu, posegu vlade in ponavljajočih prizadevanjih EU in držav gostiteljic lastnikov pravic, je v sporu o pravicah intelektualne lastnine verjetno prišlo do možne rešitve s tem, da Macau Cable TV prevzame podjetje za dostop do televizijskih programov iz Macaa. Komisija upa, da bo nova lastniška struktura odpravila prejšnje zlorabe pravic intelektualne lastnine radiodifuzijske vsebine, in bo še naprej spremljala razmere.

Preprečevanje pranja denarja. Evropska komisija pozdravlja prizadevanja Macaa pri krepitvi pravnega okvira za preprečevanje pranja denarja in boj proti terorizmu. Zakonodaja o preprečevanju pranja denarja in boju proti terorizmu je bila sprejeta aprila 2006. Urad za finančne obveščevalne informacije, ki je nov vladni urad za preprečevanje pranja denarja in financiranja terorizma, je bil ustanovljen med letom z namenom krepitve nadzora. Zaradi ogromnih in naraščajočih količin denarja, ki gre skozi igralnice v Macau, bodo organi oblasti Macaa tej zadevi morali še naprej namenjati pozornost.

Banco Delta Asia. V letu 2006 je vlada Macaa nadaljevala z „upravnim“ poslovodenjem Banco Delta Asia, ki jo je Ministrstvo za finance ZDA leta 2005 obtožilo pranja denarja v imenu DLRK/Severne Koreje. Vlada Macaa naj bi še naprej ohranjala tesne stike in sodelovanje s svojimi ključnimi mednarodnimi partnerji v tej zvezi, zlasti z ZDA in celinsko Kitajsko, v tej mednarodno pomembni zadevi.

Direktiva EU o obdavčitvi prihrankov. Komisija je leta 2006 izrazila pripravljenost za začetek predhodnih pogovorov z vlado PUR Macao, da bi spodbudili uvedbo ukrepov, enakovrednih direktivi ES o obdavčitvi prihrankov. Komisija v skladu s svojo izraženo davčno politiko čim širšega spodbujanja mednarodno sprejetih načel dobrega upravljanja Macau ponuja sodelovanje pri izboljšanju preglednosti in izmenjavi informacij, okrepitvi ukrepov za preprečevanje izogibanja plačila davkov ali davčnih utaj in zlasti pri spodbujanju uporabe ukrepov, enakovrednih tistim, ki se na področju obdavčitve prihodkov iz prihrankov uporabljajo v EU. Komisija bi pozdravila uradni dogovor z vlado PUR za predhodni dialog na delovni ravni o tem vprašanju.

Leta 2006 se je začela četrta faza Sporazuma o tesnejšem gospodarskem partnerstvu (CEPA) med celinsko Kitajsko in Macaom. Na podlagi Dopolnila III k CEPA (CEPA IV), ki je bilo podpisano junija 2006, je bilo uvedenih 13 novih ukrepov liberalizacije v trgovini s storitvami, kar je podjetjem iz Macaa odprlo skupaj 26 storitvenih sektorjev na celinski Kitajski. Za olajšanje trgovine in naložb so bila uvedena nova področja sodelovanja, vključno s pravicami intelektualne lastnine, razstavnimi storitvami in kitajsko medicino. Vsi ukrepi so začeli veljati 1. januarja 2007.

Okolje. Prednost, ki jo EU daje obravnavi podnebnih sprememb ter onesnaževanju zraka in vode, je splošno znana. Komisija je prepričana, da je mednarodno čezmejno sodelovanje na tem področju bistveno in koristno na svetovni ravni. Komisija je pripravljena sodelovati z Macaom, mu pomagati in ga spodbujati pri izvajanju takšnih ukrepov ter proučiti možnosti tristranskega sodelovanja s celinsko Kitajsko, če je to primerno.

4. Odnosi in sodelovanje med EU in Macaom

Komisija je 26. oktobra 2006 zaradi načrtovanja predlogov za prihodnje odnose med EU in Macaom sprejela Sporočilo z naslovom „Evropska unija, Hongkong in Macao: možnosti za sodelovanje v obdobju 2007–2013“[3], ki je bilo potrjeno s sklepi Sveta z dne 12. decembra. V Sporočilu so opredeljeni ključni sektorji za krepitev sodelovanja: trgovina in carine, finance, povezave med ljudmi (vključno z akademskim svetom), promet, okolje, zdravje in varnost živil. Predlaga tudi stalni dialog med Komisijo in PUR Macao o zadevah v njunih pristojnostih.

Svet je 21. decembra sprejel finančni instrument za sodelovanje z industrijsko razvitimi državami ter drugimi državami in ozemlji z visokimi prihodki, vključno z Macaom. Komisija bo z Macaom razpravljala in se dogovorila o elementih programa sodelovanja, ki bo financiran s tem instrumentom, in naj bi se začel izvajati proti koncu leta 2007.

Predsednik Barroso je 19. junija 2006 v Bruslju sprejel glavnega upravitelja Macaa Edmunda Hoja. Voditelja sta se strinjala, da morata Macao in Evropska unija še naprej razvijati, razširjati in poglabljati sodelovanje na področjih skupnega interesa. Dogovorila sta se o vzdrževanju tesnih stikov na vseh ravneh in zagotavljanju pozitivnega razvoja odnosov s hitrim in učinkovitim odkrivanjem vseh izzivov in možnosti ter odzivanjem nanje. Glavni upravitelj Macaa Edmund Ho se je v Bruslju srečal tudi z vodji Evropskega parlamenta.

V letu 2006 se je nadaljevalo sodelovanje med EU in Macaom na področju carinskega sodelovanja, tolmačenja in usposabljanja. Odobreno je bilo financiranje EU na podlagi programa AENEAS – za MIGRAMACAU – za usposabljanje uradnikov za priseljevanje Macaa. Odbor EU-Macao za ponovni sprejem se je sestal januarja 2006 in pregledal izvajanje Sporazuma o ponovnem sprejemu med EU in Macaom in drugo sodelovanje na področju priseljevanja.

Evropska komisija je ugotovila, da tradicionalno dobro uveljavljena prisotnost gospodarskih družb iz EU v Macau upada; Komisija upa, da bodo za vse zainteresirane strani, ki iščejo poslovne priložnosti v PUR Macao, spoštovani enaki konkurenčni pogoji.Urad Evropske komisije, akreditiran v Macau (s sedežem v Hongkongu) je še naprej vzdrževal obsežne odnose ter redne obiske in stike z Macaom. Vse leto je izvajal razgiban in obsežen program obveščanja in javne diplomacije, ki je prek medijev in družbe v Macau razširjal vrednote in politike EU na področju gospodarstva, regulative, sociale, izobraževanja in kulture. Komisija je tudi obnovila stike z Univerzo Macao, ki zagotavlja EU i – Evropski informacijski center.

[1] Sporočilo Komisije Svetu in Evropskemu parlamentu. „EU in Macao: po letu 2000“ Bruselj, 12.11.1999, COM (1999) 484 konč.

[2] „Evropska unija, Hongkong in Macao: možnosti za sodelovanje v obdobju 2007–2013“. Sporočilo Komisije Svetu in Evropskemu parlamentu. COM(2006) 648 konč. z dne 26.10.2006.

[3] „Evropska unija, Hongkong in Macao: možnosti za sodelovanje v obdobju 2007–2013“. Sporočilo Komisije Svetu in Evropskemu parlamentu. COM(2006) 648 konč. z dne 26.10.2006.